In memoriam   Lahkus Fanny de Sivers  22. juunil kutsuti 91. eluaastal isakoju Fanny de Sivers, keeleteadlane, esseist ja filosoof, kes elas Pariisi lähistel. Sealt lähetas ta Eesti Kirikule aastate jooksul artikleid, mis meie lugejate poolt olid kõrgelt hinnatud.  Veel viimane kaastöö, mis toimetusse laekus, kannab 6. juuni kuupäeva. Kaaskirjas lubas ta peatselt helistada, aga…  Selles artiklis küsib ta, kuidas maailm areneb ja miks ta on üldse olemas. Kui toimetus suvepuhkuselt naaseb, ilmub Fanny de Siversi viimaseks jäänud kaastöö ja tema vaheda sõna austajatele saab sellest kui tervitus ja lootusesõnum.  «Olen veendunud, et teekonna lõpus leiavad kõik küsimused vastuse. Ja teadmine, et rännakuvaev ei ole asjata, pakub jäädavat rõõmu,» on ta öelnud  Elukirjale antud intervjuus.  Jää Jumalaga, hea inimene!  Fanny de Sivers (neiupõlvenimega Isak) sündis 26. oktoobril 1920 Pärnus. Lahkus Eestist 1941. aastal Saksamaale, abielludes von Siversiga. 1949. aastast elas Prantsusmaal.  Eesti Kirik